**РАДНА ВЕРЗИЈА (24.01.2022.год.)**

На основу члана 146. став 1. Закона о планирању и изградњи ("Службени гласник РС", бр. 72/2009, 81/2009 - испр, 64/10 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019, 37/2019, 9/2020 и 52/2021), члана 14. став 5. Закона о трговини ("Службени гласник РС" бр. 52/2019 и члана \_\_\_\_\_ Статута града Ужица ("Службени лист града Ужица" бр. 4/2019), Скупштина града Ужица, на седници одржаној \_\_\_\_\_\_\_\_ године, донела je

**О Д Л У К У**

**О ПОСТАВЉАЊУ И УКЛАЊАЊУ МАЊИХ МОНТАЖНИХ ОБЈЕКАТА ПРИВРЕМЕНОГ КАРАКТЕРА НА ЈАВНИМ И ДРУГИМ ПОВРШИНАМА**

**I. ОПШТЕ ОДРЕДБЕ**

**Члан**

Овом Одлуком о мањим монтажним објектима привременог карактера на јавним и другим површинама (у даљем тексту: Одлука) прописује се врста објеката, поступак, услови и начин њиховог постављања, коришћења и уклањања.

**Члан**

Мањи монтажни објекти привременог карактера који се постављају на јавним и другим површинама, на територији града Ужица су:

- киосци,

- баште угоститељских објеката,

- превозна средства реконструисана у монтажне објекте прилагођене за обављање комерцијалне делатности (вагони, сплавови и сл.),

- објекти за продају робе ван продајног места (тезге, колица и др.),

- објекти за излагање и продају робе испред продајног објекта (слободностојеће и зидне витрине, изложбени пулт)

- тенде и настрешнице

- апарати за припрему и продају хране и сладоледа,

- расхладни уређаји (за безалкохолна пића,сладолед и др.)

- апарати и објекти за забаву

- објекти и опрема за презентацију делатности или производа

- рекламне ознаке (билборди, светлеће рекламе...)

- спортски и рекреативни објекти

- објекти који се постављају у току организовања забавних, спротских и дечијих програма, изложби и манифестација на отвореном, повремене продаје робе (пољопривредни производи, продаја на вашарима, празнична продаја и сл.),

- други привремени објекти и уређаји, као и остала заузећа јавних површина на основу одобрења надлежног градског органа.

**Члан**

Локације за постављање објеката из члана 2. ове Одлуке, услови за њихово постављање, изглед, број и други елементи објекта односно локације у зависности о намене утврђују се Програмом за постављање мањих монтажних објеката привременог карактера на јавним и другим површинама на територији града Ужица (у даљем тексту: Програм) у складу са одредбама ове Одлуке.

**Члан**

Привремени објекти се могу постављати на јавним и другим површинама.

Јавне површине су, у смислу ове одлуке, површине утврђене планским документом које су доступне свим корисницима под једнаким условима, као и површине које нису утврђене планским документом, али се користе као јавне површине доступне свим корисницима под једнаким условима и то:

- јавне саобраћајне површине (пут, улица, пешачка зона и слично);

- тргови;

- јавне зелене површине и

- јавне површине блока (парковски уређене површине и саобраћајне површине).

Друге површине, у смислу става 1. овог члана, су:

- слободне површине комплекса - грађевинске парцеле објеката јавне намене,

- слободне површине грађевинске парцеле објеката намењене јавном коришћењу;

- отворени делови објекта намењени пешацима (колонаде, пасажи) и

- неизграђено грађевинско земљиште до привођења намени у складу са планским документом.

Јавне зелене површине су, у смислу ове одлуке, простори на територији града одређени планским документом за подизање јавних зелених површина, као и други простори који се користе као јавне зелене површине, и то: паркови, спомен паркови, зелене површине са скверовима, зелене површине дуж и у оквиру улице (улични травњаци, дрвореди, зелене траке, живе ограде, разделне и заштитне траке и појасеви), травњаци, дрвореди и други засади, зелене површине дуж уређених обала водотокова и других водених површина, рекреативне површине, зелене површине унутар и између отворених стамбених блокова (блоковско зеленило), неуређене јавне зелене површине под парложном травом и друго.

Привремени објекти, у смислу става 2. овог члана, могу се изузетно постављати на јавним зеленим површинама на којима се окупља већи број грађана (јавна купалишта, паркови и сл.) ради задовољења потреба ових корисника, на начин и под условима одређеним Програмом постављања мањих монтажних објеката привременог карактера и то тако да се не умањују и не оштећују постојеће зелене површине.

Привремене објекте могу постављати правна лица, предузетници и носиоци регистрованих пољопривредних газдинстава који су регистровани за обављање делатности коју ће вршити коришћењем објекта.

Ограду за обезбеђење сигурности и ограђивање градилишта, скелу и друге објекте у функцији градилишта могу постављати и физичка лица као инвеститори.

**II. MAЊИ МОНТАЖНИ ОБЈЕКТИ ПРИВРЕМЕНОГ КАРАКТЕРА**

**Киоск**

**Члан**

Киоск је типски објекат за пружање услуга који се поставља у већ изграђеном финалном облику, а по потреби се може демонтирати и преместити, површине до 10,5 m2.

Решење о одобрењу постављања киоска издаје се на рок од пет година.

Локација за постављање киоска се даје у закуп најдуже до пет година.

Одобрење за постављање садржи локацију за киоск, тип, површину и намену киоска, време на које се даје локација и друге услове предвиђене Програмом и овом Одлуком.

Уз киоск се могу у оквиру одобрене локације и на основу посебног одобрења поставити расхладни и други уређаји у изгледу и броју утврђеном Одлуком и Програмом.

Баште угоститељских објеката

**Члан**

Башта угоститељског објекта је монтажно-демонтажни објекат у функцији угоститељске делатности која се обавља у том објекту, у току целе године.

Башта се не може поставити у функцији угоститељске делатности која се обавља у киоску или другом угоститељском објекту са шалтерским услуживањем.

**Члан**

Башту чине столови, столице, сунцобрани и одговарајући лако покретљиви монтажно-демонтажни елементи.

Елементи баште из става 1. овог члана морају бити у складу са Програмом постављања мањих монтажних објеката и урачунавају се у укупну површину коју заузима летња башта.

Елементи баште не смеју бити фиксирани за јавну површину завртњима, анкеровањем или на неки други начин.

Димензије и тежина елемената баште, као и њихова међусобна веза морају бити такви да омогућавају брзу монтажу, демонтажу и уклањање.

Сви елементи баште морају бити постављени унутар одобрене основе и волумена баште.

**Члан**

У оквиру баште постављање расхладних витрина, других уређаја, ограда, формирање подијума или платоа, односно денивелисање јавне површине на којој се поставља башта, дозвољено је у складу са условима прописаним одобрењем надлежног градског органа.

У башти није дозвољено постављање роштиља, ражња, шанк-пулта, фонтане, емитовање музике путем музичког уређаја, није дозвољено емитовање музике уживо, као и постављање извора светлости којима се стварају додатни светлосни ефекти (поигравање са разнобојним светлима, укрштање разнобојних светлосних снопова ради забаве, ласерски лајт шоу, светлеће рекламе и слично)

**Члан**

Баште на тротоарима постављају се тако да:

- ширина тротоара намењена за кретање пешака буде најмање 1,6 m (изузетно ширина тротоара намењена за кретање пешака у **''зони 30''**  најмање 1,20 m, а у складу са Програмом);

- ширина тротоара код улица са високим интензитетом кретања пешака буде најмање 2,5 m;

- површина намењена кретању пешака код башта дужих од 6,0 m и оних које су постављене у непосредној близини стајалишта јавног градског превоза, пешачког прелаза и раскрснице, буде широка најмање 2,0 m.

**Члан**

Баште у пешачким зонама и на трговима постављају се тако да површине за кретање пешака буду широке најмање 3,0 m, а за пролаз ватрогасног возила најмање 3,5 m.

**Члан**

Баште се не могу постављати на следећим јавним површинама:

- на јавним зеленим површинама.

- у зони раскрснице, уколико ометају прегледност раскрснице;

- у ширини пешачких прелаза и удаљености мањој од 2,0 m од пешачког прелаза;

- на стајалиштима јавног градског превоза;

- у ширини колског и пешачког улаза у зграду или двориште;

- на траси противпожарног пута;

- на обележеним паркинг местима (на коловозу или делу коловоза обележеном за паркирање).

**Члан**

Баште се могу постављати на површини испред, бочно или у залеђу угоститељског објекта и по правилу у дужини угоститељског објекта.

Уколико се башта не поставља непосредно уз угоститељски објекат, потребно је оставити пролаз за кретање пешака између угоститељског објекта и баште у ширини прописаној овом Одлуком .

Баште се постављају тако да дужина баште буде у дужини угоститељског објекта.

Изузетно, дужина баштe може прелазити дужину угоститељског објекта, под условом да постоји сагласност корисника стамбеног или пословног простора испред којег се башта поставља.

**Превозна средства реконструисана у монтажне објекте прилагођене за обављање комерцијалне делатности**

**Члан**

Превозна средства реконструисана у монтажне објекте прилагођене за обављање комерцијалне делатности (трамваји, вагони, аутобуси, бродови, сплавови и сл.) постављају се на јавној површини у складу са Програмом.

Локација на којој се одобрава постављање превозних средстава мора испуњавати услове за обављање делатности из покретног објекта прописане одговарајућим законом.

**Oбјекти за продају робе ван продајног места (покретне тезге)**

**Члан**

Покретна тезга је самостална, типска, отворена, лако покретна монтажна конструкција за излагање и продају робе, чија бруто површина не може бити већа од 2,0 m2.

Трговац који врши продају робе на тезги за продају робе дужан је да на тезги има видно истакнуто пословно име, односно назив или скраћено пословно име, радно време и цене производа, у складу са важећим прописима о трговини.

Продаја производа домаће радиности и старих заната, сувенира, цвећа, јелки, накита и празничних украса на објектима из става 1. овог члана може се обављати за време следећих празника: Нова година, Божић, Православна нова година, Дан жена и Васкрс, најдуже укупно седам дана пре и за време празника

Изузетно, продаја наведених производа за време новогодишњих празника (Нова година, Божић, Православна нова година) може се обављати и у периоду од 25. децембра текуће до 13. јануара наредне године.

Продаја наведене робе на објектима из става 1. овог члана може се обављати и за време одржавања вашара, сајмова, изложби и традиционалних манифестација.

Локације и услови за постављање покретних тезги утврђују се Програмом.

За постављање тезги могу се користити и друге локације предвиђене Програмом (за постављање расхладних уређаја, апарата за припрему и продају хране и сладоледа и др.) уколико се исте не користе.

На покретној тезги није дозвољено постављање музичког уређаја.

**Oбјекти за излагање и продају робе испред продајног објекта**

**Члан**

Слободностојеће и зидне витрине су објекти направљени од одговарајућег материјала, који се постављају на јавним површинама са наменом за излагање и рекламирање робе испред пословних просторија на основу одобрења надлежног органа у складу са Програмом.

Слободностојеће витрине не могу се одобрити за пословни простор у тржном центру.

**Члан**

Витрина се мора одржавати у чистом и исправном стању и уредити тако да има задовољавајући естетски изглед.

У витрини се не могу истицати рекламе, обавештења или изборни плакати политичких странака или појединаца.

По истеку рока на који је одобрење за постављање витрине издато, власник је дужан да исту уклони.

**Члан**

Изложбени пулт је монтажна конструкција која заузима највише 3 м2 јавне површине и поставља се уз пословни објекат ради излагања робе која се продаје у објекту, максимално у ширини објекта, на основу одобрења надлежног органа и у складу са Програмом.

**Члан**

Слободно стојеће витрине, зидне витрине и изложбени пулт постављају се у дужини уличног фронта објекта, при чему се мора обезбедити слободан простор за кретање пешака, ширине најмање 1,6 m.

**Тенде и надстрешнице**

**Члан**

Тенда је слободностојећа конструкција са одговарајућим застором са наменом за заштиту од сунца.

Одобрење за постављање тенде може се издати само уз одобрење за постављање летње баште у складу са програмом и иста се уклања са уклањањем летње баште.

Подносилац захтева за издавање одобрења за постављање надстрешнице дужан је да достави:

1. доказ да је власник објекта, односно да има право коришћења пословног објекта или његовог дела на који се поставља надстрешница,

2. сагласност власника објекта, односно скупштине зграде на коју се поставља надстрешница.

**Члан**

Надстрешница је конструкција са одговарајућим застором која се поставља на фасаду зграде у складу са одобрењем надлежног органа градске управе.

**Члан**

Друге врсте слободностојећих тенди не могу да се постављају на јавним површинама као самостални објекти.

**Aпарати за припрему и продају хране и сладоледа**

**Члан**

Апарати за припрему и продају хране су типски, лако покретни, преносиви објекти монтажне конструкције који не мењају локацију, намењени за припрему и продају сладоледа на точење, кокица, крофница, кестења, кукуруза, кикирикија и сличног, чија бруто површина са кућиштем апарата и манипулативним простором не може бити већа од 2,0 m2.

Aпарати за припрему и продају сладоледа постављају се искључиво на јавној површини испред угоститељских објеката. Подносилац захтева за издавање одобрења за постављање наведеног апарата мора имати закључен уговор са власником или закупцем угоститељског објекта о коришћењу санитарних просторија у објекту испред кога се апарат поставља.

Није дозвољено затварати апарат из става 1. и 2. овог члана тако да добије изглед киоска.

**Pасхладни уређаји (за безалкохолна пића,сладолед и др.)**

**Члан**

Расхладни уређаји за продају напитака, индустријског сладоледа и кремова могу се поставити на јавној површини испред пословне просторије у којој се делатност обавља, под условом да га чини један расхладни уређај.

Уз објекат намењен продаји прехрамбене робе може да се постави један расхладни уређај за продају индустријског сладоледа и кремова и један расхладни уређај за продају освежавајућих напитака.

Расхладни уређаји испред продајног објекта могу да заузму највише два метра од спољног зида пословног објекта из става 1. овог члана, а у дужини уличног фронта објекта, при чему се мора обезбедити слободан простор за кретање пешака, ширине најмање 1,6 m.

Испред киоска, у овиру локације утврђене Програмом могу се поставити расхладни уређаји за продају индустријског сладоледа, освежавајућих безалкохолних напитака на основу посебног одобрења којим се утврђује њихов број.( предлог 2 уређаја )

Расхладни уређаји за продају индустријског сладоледа и кремова могу се постављати независно од пословног објекта на јавној површини под условом да га чини једна расхладна комора максималне површине до 1,5 m2.

**Апарати и објекти за забаву**

**Члан**

Апарати за забаву су лако покретни, преносиви монтажни објекти који су намењени за забаву деце.

Апарати за забаву могу бити статични и покретни.

Статични апарати за забаву (дечије клацкалице-играчке, витрине са играчкама и сл.) су апарати чија бруто површина не може бити већа од 2,0 m2, а активирају се убацивањем жетона.

Покретни апарати за забаву су: дечији аутићи, коњићи, разне играчке и сл.

**Члан**

Објекти за забаву су забавни парк, циркус, апарати за забаву који чине један или више различитих објеката основне намене (вртешке, возићи, аутићи и сл, циркуска шатра, клизалиште, вештачка стена и сл.) са помоћним објектима (благајна, објекти за смештај особља, држање животиња и сл.), који се постављају у финалном облику или склапају од готових елемената и користе се сезонски или у току целе године.

Решењем се одобрава постављање објеката за забаву на површинама наведеним у члану 3. ове одлуке на рок који подносилац захтева наведе у захтеву, а најдуже на рок од годину дана.

**Члан**

Подносилац захтева за издавање одобрења дужан је да одреди укупну површину коју заузима објекат, односно сваки апарат за забаву, њихов број и врсту.

Подносиоци захтева из става 1. овог члана дужни су да приликом подношења захтева за постављање објеката за извођење забавних програма, приложе уговор о одржавању чистоће на јавној површини, закључен са предузећем, односно предузетником коме су поверени ти послови.

**Члан**

Лице коме је издато одобрење за постављање апарата односно објекта за забаву дужно је да све објекте, машине, апарате и уређаје постави у складу са важећим прописима и стандардима, да за машине, апарате и уређаје поседује одговарајуће атесте и потврде о њиховој безбедности, као и да у току њихове употребе обезбеди надзор одговарајућег стручног лица.

**Објекти и опрема за презентацију делатности или производа**

**Члан**

Пулт и други објекти, уређаји и опрема који се постављају приликом одржавања презентација делатности или производа, непрофитних манифестација и приредби хуманитарног, едукативног, музичког, спортског или политичког карактера, односно манифестација у циљу неговања културе и културног наслеђа или снимања рекламних спотова, могу се постављати у току целе године, најдуже до седам дана.

На промо пулту или другим објектима, уређајима и опреми који се постављају приликом одржавања наведених манифестација не може се вршити продаја производа у смислу закона о трговини.

**Рекламне ознаке (билборди, светлеће рекламе...)**

**Члан 29.**

Рекламне ознаке су објекти који се на јавну површину постављају ради рекламирања фирме, односно проуизвода и услуга на основу одобрења надлежног органа у складу са Програмом.

Рекламна ознака у цмислу става 1. овог члана је билборд, светлећа реклама, електронски дисплеј, путоказна табла, транспарент постављен између зграда, на посебно постављеним стубовима и други објекат и уређај који се поставља на јавну површину ради рекламирања.

За оглашавање културних манифестација може се поставити транспарент између зграда, за време одржавања манифестације у складу са програмом.

**Спортски и рекреативни објекат**

**Члан 30.**

Спортски објекат је отворени објекат спортске намене, спортски терен и слично (клизалиште, спортски терени за кошарку, одбојку, скејт и сл.) који се формира од готових елемената, који осим терена може имати монтажно-демонтажну ограду и клупе-трибине, а изузетно може имати помоћне затворене монтажне објекте (благајна, смештај реквизита и сл.), а користи се сезонски или у току целе године.

Oбјекат намењен за изнајмљивање спортских и рекреативних бицикала и реквизита за спорт и рекреацију je зaтворени, односно зaтворено - отворени монтажно-демонтажни објекат (благајна, смештај спортских и рекреативних бицикала и реквизита и сл.).

Решење о одобрењу постављања спортских и рекреативних објеката може се непосредно издати граду или јавном предузећу, односно установи чији је оснивач град Ужице или правном лицу односно предузетнику по спроведеном конкурсу.

**Објекти који се постављају у току манифестација**

**Члан 31.**

У току трајања забавних, спортских и дечијих програма, изложби и манифестација на отвореном, повремене продаје робе (пољопривредни производи, продаја на вашарима, празнична продаја и сл.) могу се постављати објекти привременог карактера из члана 2. ове Одлуке изузев изузев киоска, башти, објектата за излагање и продају робе испред продајног објекта и тенди и настрешница.

Програмом се одређују локације, врста и број објеката и други услови за манифестације које се редовно одржавају (вашари, продаја пољопривредних производа и рукотворина, празнична продаја и др.).

**Други привремени објекти и уређаји**

**Члан 32.**

Други привремени објекти и уређаји, као и остала заузећа јавних површина на основу одобрења надлежног градског органа, уз услов да не угрожавају безбедност саобраћаја, несметано кретање пешака, несметан улаз у стамбене и пословне објекте, као и приступ хидрантима и комуналним објектима могу се одобрити решењем надлежне управе уз предходно прибављену сагласност Градоначелника или Градског већа за период који не може бити дужи од 7 дана.

**III. ПОСТУПАК ИЗДАВАЊА ОДОБРЕЊА ЗА ПОСТАВЉАЊЕ МАЊИХ МОНТАЖНИХ ОБЈЕКАТА ПРИВРЕМЕНОГ КАРАКТЕРА**

**Члан 33.**

Решење којим се одобрава постављање објекта, односно уређаја на површинама из члана 4. ове Одлуке (у даљем тексту: одобрење), доноси градска управа надлежна за послове грађења.

Подносилац захтева за издавање одобрења дужан је да уз захтев приложи:

1. копију катастарског плана и препис листа непокретности за катастарску парцелу на којој се објекат поставља,

2. извод из Регистра привредних субјеката, не старији од десет дана, односно потврда о упису у Регистар пољопривредних газдинстава, за текућу годину за подносиоца захтева, или потписана изјава подносиоца захтева да је сагласан да надлежни орган управе може по службеној дужности вршити увид, прибављати и обрађивати све податке о чињеницама о којима се води службена евиденција код овог или других органа, а који су неопходни за одлучивање

3. доказ о измиреним обавезама по основу накнаде за заузеће јавне површине, ако је имао одобрење за заузеће јавне површине у претходном периоду,

**Члан 34.**

Уз захтев се достављају и други докази у зависности од посебних услове утврђених овом Одлуком и то:

- за постављање киоска: решење о додели на коришћење јавне површине за постављање мањег монтажног објекта, уговор о коришћењу јавне површине, идејни пројекат израђен у складу са прописима о планирању и изградњи објеката и одредбама ове одлуке или проспект произвођача са потребном техничком документацијом;

- за постављање баште угоститељског објекта: доказ да је подносилац захтева власник или закупац пословног простора испред кога се поставља летња башта и идејнo решење израђено у складу са прописима о планирању и изградњи и одредбама ове одлуке, са подацима о дужини и површини постојећег угоститељског објекта;

- за постављање реконструисаног превозног средства: податке регистрацији и габаритима и карактеристикама превозног средства;

- за постављање објекта за излагање и продају робе испред продајног објекта и постављање тенде и настрешнице: доказ да је подносилац захтева власник или закупац пословног простора испред кога се објекат поставља;

- за постављање апарата за припрему и продају хране или сладоледа на јавним површинама као самосталних објеката: решење о додели на коришћење јавне површине за постављање мањег монтажног објекта, уговор о коришћењу јавне површине и фотографија апарата са тачном позицијом и димензијама мањег монтажног објекта, а за постављање апарата за припрему и продају сладоледа и уговор са власником или закупцем угоститељског објекта о коришћењу санитарних просторија у објекту испред кога се апарат поставља;

- за постављање расхладних уређаја: решење о додели на коришћење јавне површине за постављање мањег монтажног објекта, уговор о коришћењу јавне површине за објекат уз који се поставља расхладни уређај, односно доказ да је подносилац захтева власник или закупац пословног простора испред кога се поставља уређај;

- за постављање апарата и објеката за забаву: решење о додели на коришћење јавне површине за постављање мањег монтажног објекта, уговор о коришћењу јавне површине и фотографија апарата са тачном позицијом и димензијама мањег монтажног објекта;

- за постављање објекта и опреме за презентацију делатности или производа и других објеката, уређаја и опреме који се постављају приликом одржавања јавних манифестација: фотокопија потпуне и благовремене пријаве јавног скупа са свим прилозима и доказом да је пријава благовремено предата Министарству унутрашњих послова, организациона јединица у Ужицу, у складу са важећим прописима о јавном окупљању;

- за постављање спортских и рекреационих објеката: идејни пројекат израђен у складу са прописима о планирању и изградњи објеката и одредбама ове одлуке.

**Члан 35**

Подносилац захтева за постављање мањег монтажног објекта на грађевинском земљишту које није у јавној својини Града дужан је да уз захтев достави доказ да је једини власник или закупац грађевинског земљишта на коме се поставља мањи монтажни објекат или оверену писану сагласност лица које је власник или корисник наведеног грађевинског земљишта.

Оверену писану сагласност за постављање мањег монтажног објекта на катастарским парцелама на којима је изграђена вишепородична стамбена, стамбено - пословна зграда или пословна зграда, на којима није одређено земљиште за редовну употребу објекта, издаје стамбена заједница на основу одлуке скупштине стамбене заједнице донете у складу са законом којим је прописано становање и одржавање зграда, односно правно лице које управља пословном зградом у складу са одредбама истог закона. Сагласност мора садржати означење правног лица које даје сагласност, број и датум одлуке органа правног лица да се сагласност изда, датум одржавања седнице органа управљања правног лица на којој је одлука донета, број катастарске парцеле, катастарску општину, димензије, површину и тачну локацију простора на коме се поставља објекат, означење временског периода за који се даје сагласност и друго. Потпис на овој сагласности мора бити оверен код надлежног јавног бележника.

Ако се мањи монтажни објекат поставља на катастарској парцели на којој је изграђено више вишепородичних стамбених, стамбено - пословних или пословних зграда, на којима није одређено земљиште за редовну употребу објекта, подносилац захтева дужан је да достави сагласност стамбене заједнице испред чије зграде се објекат поставља, на основу одлуке скупштине стамбене заједнице донете у складу са законом којим је прописано становање и одржавање зграда, односно правног лица које управља пословном зградом у складу са одредбама истог закона.

Закуп грађевинског земљишта које служи за редовну употребу стамбене или пословне зграде доказује се достављањем уговора о закупу закљученог са стамбеном заједницом, односно правним лицем које управља пословном зградом, у складу са законом којим је прописано становање и одржавање зграда.

**Члан 36.**

Захтев за издавање решења о одобрењу постављања баште угоститељског објекта не може се поднети за период краћи од пет месеци у току једне календарске године.

Надлежни орган управе решењем ће одбацити захтев који не садржи потпуне и тачне податке о подносиоцу захтева или ако уз захтев нису достављени прописани докази.

Надлежни орган управе решењем ће одбити захтев ако је у поступку утврђено да нису испуњени прописани услови за издавање траженог решења.

**Члан 37.**

Одобрење из члана 32. овог члана посебно садржи:

- податке о подносиоцу захтева (за правна лица: пословно име, адресу седишта правног лица, порески идентификациони број, матични број правног лица, текући рачун; за предузетнике: пословно име, адресу седишта, порески идентификациони број, матични број, текући рачун; за физичка лица: порески идентификациони број, јединствени матични број грађана, текући рачун, адресу становања);

- ближе описану локацију с позивом на број катастарске парцеле на којој ће се делатност обављати, димензије и површину простора која је одобрена за коришћење (изражену у m2) и зону у којој се налази простор одобрен за коришћење,

- тип, величину и намену објекта;

- начин постављања и рок постављања објекта, односно коришћења јавне површине;

- начин одржавања простора;

- забрану да се објекат односно локација даје у подзакуп или на коришћење другом лицу;

- обавезу редовног измиривања накнаде за заузеће јавне површине и стављање ван снаге решења по службеној дужности у случају неизмиривања обавеза;

- обавезу уклањања након истека рока;

- обавезу инвеститора да уклони мањи монтажни објекат са локације о свом трошку без права на надокнаду и обезбеђивање друге локације, у случају привођења земљишта намени по урбанистичком плану или у случају наступања других околности због којих се предметна локација мора преуредити или истеком рока утврђеног уговором о давању земљишта на коришћење, односно истеком пет година од дана закључења уговора о коришћењу јавне површине;

Саставни део одобрења је:

- извод из програма постављања мањих монтажних објеката;

- идејно решење објекта, уколико је подносилац захтева био дужан да га достави уз захтев;

- идејни пројекат објекта, уколико је подносилац захтева био дужан да га достави уз захтев.

Против решења којим се одобрава постављање мањег монтажног објекта или се захтев одбија или одбацује, може се изјавити жалба Градском већу града Ужица, у року од осам дана од дана достављања.

На решење којим се по службеној дужности ставља ван снаге решење којим се одобрава постављање мањег монтажног објекта може се изјавити жалба Градском већу града Ужица у року од осам дана од дана достављања.

**IV. ПОСТУПАК ДОДЕЛЕ ЛОКАЦИЈА ЗА ПОСТАВЉАЊЕ МАЊИХ МОНТАЖНИХ ОБЈЕКАТА ПРИВРЕМЕНОГ КАРАКТЕРА**

**Члан 38**

Мањи монтажни објекти из члана 3. ове Одлуке постављају се на основу Програма за постављање мањих монтажних објеката привременог карактера на јавним и другим површинама на територији града Ужица

Програм из става 1. овог члана израђује ЈП "Ужице развој" Ужице, а усваја га Градско веће на предлог градске управе надлежне за урбанизам и изградњу.

Програм из става 1. доноси се на период од 5 година.

Иницијативу за измену односно допуну Програма могу поднети ЈП "Ужице развој" Ужице, градска управа, заинтересована правна или физичка лица, месне заједнице, организације и удружења и други субјекти. О иницијативи се изјашњава градско веће уз предходно прибављено мишљење ЈП "Ужице развој" Ужице и градске управе надлежне за послове урбанизма и изградње.

Уколико Програм садржи локације за постављање објеката које се налазе у заштићеном природном или културном добру, пре доношења Програма прибавља се сагласност управљача тог јавног добра и министарства надлежног за послове просторног планирања и урбанизма.

**Члан 39**

Програм постављања мањих монтажних објеката садржи текстуални део и графичке прилоге.

Текстуални део садржи:

- описе локације, димензије и њихове површине;

- величину, намену и /или тип монтажних објеката;

- основне карактеристике материјала за изградњу и спољни изглед објекта.

Графички део садржи графички приказ локације, потребне графичке прилоге и друге податке од значаја за припремање техничке документације.

ЈП "Ужице развој" је дужно да, приликом израде Програма, утврди да ли је могуће поставити мањи монтажни објекат на локацији планираној у Програму без евентуалног оштећења постојећег линијског инфраструктурног објекта.

**Члан 40.**

Поступак, услови и начин доделе локација за постављање мањих монтажних објеката привременог карактера на јавним и другим површинама на територији града Ужица, прописани су одредбама Одлуке о грађевинском земљишту у делу IV Давање грађевинског земљишта у закуп.

**V. ПРИВРЕМЕНИ ОБЈЕКТИ ЗА КОЈЕ СЕ НЕ ДОНОСИ ПРОГРАМ**

Балон хала спортске намене

**Члан 41.**

Балон хала спортске намене поставља се на начин и у поступку обједињене процедуре издавања грађевинске дозволе за изградњу објеката, прописаном Законом о планирању и изградњи.

Други привремени објекат (веће површине од 10,5 m2) из Програма, поставља се на начин и у поступку издавања одобрења за постављање привременог објекта надлежног органа управе.

Објекти за депоновање и сепарацију речних агрегата

**Члан 42.**

Објекти за депоновање и сепарацију речних агрегата поставља се на начин и у поступку прописаном чланом 147. Закона о планирању и изградњи.

Ограда за обезбеђење сигурности и ограђивање градилишта, скела и други објекти у функцији градилишта

**Члан 43.**

Инвеститор грађевинских радова на објектима који се налазе непосредно до улице, дужан је да за време извођења грађевинских радова, градилиште обезбеди оградом.

Ограда градилишта и грађевинска скела које се постављају на тротоару улице морају бити од чврстог материјала, статички стабилне и омогућавати безбедан пролаз пешацима. Уколико се ограда градилишта или грађевинска скела морају поставити на тротоару улице тако да не омогућавају безбедан пролаз пешацима, инвеститор грађевинских радова дужан је да на огради, односно скели постави упозорење пешацима да пређу на другу страну улице.

Застори на грађевинској скели морају да буду једнообразни и уредно затегнути.

Ограде градилишта, грађевинске скеле и други објекти у функцији градилишта могу се постављати на површинама јавне намене на основу одобрења које издаје надлежни орган лицима која претходно прибаве грађевинску дозволу за изградњу објекта или одговарајуће одобрење за извођење радова на објекту, најдуже за 90 дана.

Изузетно, ограде градилишта, грађевинске скеле и други објекти у функцији градилишта могу се поставити на делу коловоза улице која нема тротоар, најдуже за 15 дана, а инвеститор грађевинских радова је дужан да уз захтев за издавање одобрења достави и пројекат привремене саобраћајне сигнализације на који је сагласност дала организациона јединица градске управе Града надлежна за послове саобраћаја.

Постављање ограда за обезбеђење сигурности и ограђивање градилишта, скела и других објеката у функцији градилишта на површинама из члана 3. ове одлуке решењем одобрава надлежни орган управе.

Инвеститор грађевинских радова уз захтев за издавање одобрења из става 6. овог члана дужан је да поднесе ситуациони план на катастарско- топографској подлози, са приказаним планираним заузећем дела тротоара и означеним димензијама и површином заузећа, фотокопију грађевинске дозволе или одобрења за извођење радова и пријаве почетка радова по наведеној грађевинској дозволи.

Одобрење за постављање ограда за обезбеђење сигурности и ограђивање градилишта, скела и других објеката у функцији градилишта издаје се сходном применом одредби ове одлуке које се односе на издавање решења о одобрењу за постављање мањих монтажних објеката.

**Опрема за оглашавање и рекламирање**

**Члан 44.**

Програм за постављање опреме за оглашавање и рекламирање доноси се на основу Одлуке о оглашавању.

**VI. КОРИШЋЕЊЕ ПРИВРЕМЕНИХ ОБЈЕКАТА**

**Члан 45.**

Корисник привременог објекта је дужан да објекат користи у складу са решењем о одобрењу постављања привременог објекта и овом одлуком, као и да простор око објекта одржава у уредном и исправном стању.

**Члан 46.**

Забрањено је:

- постављати привремени објекат без одобрења надлежног органа или противно одобрењу надлежног органа и одобреној документацији;

- вршити замену одобреног и изграђеног привременог објекта другим објектом без одобрења надлежног органа;

- вршити промену намене привременог објекта без одобрења надлежног органа.

**Члан 47.**

Инвеститор привременог објекта дужан је да уклони објекат са локације о свом трошку, без права на надокнаду и права на обезбеђење нове локације у случају привођења земљишта намени по урбанистичком плану, у случају наступања других околности због којих се предметна локација мора преуредити или у случају истека рока утврђеног уговором о давању земљишта на коришћење, а најдуже по истеку рока од 5 година од дана закључења уговора о давању земљишта на коришћење, без могућности продужавања истог.

**Члан 48.**

За време одржавања манифестација којима је покровитељ Град или извођења радова, објекти и уређаји постављени на јавној површини у складу са одобрењем, могу се привремено уклонити за време трајања манифестације, односно док трају радови, а за то време ће бити продужено важење одобрења.

**VII. НАДЗОР**

**Члан 49.**

Надзор над применом одредаба врши градска управа надлежна за урбанизам и изградњу.

Инспекцијски надзор врше комунална инспекција и инспекција надлежна за трговину. Контролу спровођења ове одлуке врши комунална милиција.

Надлежни инспектор ће донети решење којим ће наложити уклањање објекта о трошку инвеститора у случају да:

- инвеститор поступи супротно забрани из члана 46. одлуке;

- наступе околности одређене чланом 47. одлуке;

- објекат изгуби грађевинску вредност или је склон паду или се не користи према утврђеној намени дуже од 60 дана.

**VIII. КАЗНЕНЕ ОДРЕДБЕ**

**Члан 50.**

Новчаном казном у фиксном износу од **150.000 динара** казниће се за прекршај правно лице ако:

- поступи супротно члану 8. ове Одлуке

- поступи противно одредби члана 46. ове Одлуке;

- привремени објекат не уклони у случајевима предвиђеним у члану 47. ове Одлуке;

- не уклони привремени објекат по налогу комуналног инспектора (члан 49. став 3. ове одлуке).

За прекршај из става 1. овог члана казниће се и одговорно лице у правном лицу новчаном казном у износу од **25.000 динара**.

За прекршај из става 1. овог члана казниће се физичко лице новчаном казном у износу од **25.000 динара**.

За прекршај из става 1. овог члана казниће се предузетник новчаном казном у износу од **75.000 динара.**

За прекршаје из овог члана комунални инспектор, односно комунални милиционар, издаје прекршајни налог у складу са законом.

**IX. ПРЕЛАЗНЕ И ЗАВРШНЕ ОДРЕДБЕ**

**Члан 51.**

Захтеви за постављање привремених објеката, односно мањих монтажних објеката привременог карактера, поднети пре ступања на снагу ове одлуке, који нису правноснажно решени до ступања на снагу ове одлуке, решиће се по одредбама ове одлуке.

Одредбе ове одлуке односе се и на коришћење и располагање привременим, односно мањим монтажним објектима изграђеним или постављеним по раније важећим прописима.

До доношења Програма и окончања поступка доделе локација за постављање мањих монтажних објеката приврeменог карактера на основу овог Програма, а најдуже до \_\_\_\_\_\_\_. године, надлежни орган управе одређиваће локације за постављање мањих монтажних објеката на јавним површинама у поступку издавања решења о одобрењу постављања ових објеката.

**Члан 52**

Ступањем на снагу ове одлуке престају да важе одредбе Члана 3.,Члана 79.ст.1,Члана 79а.,Чланова 80. до 103. и Члан 124.ст.1,ст.3 и ст.4 Одлуке о комуналном уређењу (("Сл. лист града Ужица", бр. 6-1/2008, 21/2008, 17/2009, 14/2010, 15/2010, 13/2011, 17/2012, 12/2013, 22/2015, 10/2017 и 11/2019) .

**Члан 53.**

Ова Одлука ступа на снагу осмог дана од дана објављивања у "Службеном листу града Ужица”.